“ฟินันเซีย” ปรับกำไร APCS ปี 64 โตเฉียด 4 เท่า รับธุรกิจ EPC-Auto หนุน แนะเป้า 8.20 บ.
“บล.ฟินันเซีย ไซรัส” คาดกำไรปกติ APCS ไตรมาส 3/64 ฟื้นตัวแรง 78.7 ลบ. รับช่วงไฮซีซั่นธุรกิจ EPC และธุรกิจ Auto ที่มีความต้องการสูงในตลาดต่างประเทศ ส่งผลให้มีคำสั่งซื้อเพิ่มขึ้น พร้อมปรับประมาณหารกำไรปี 64 โตเฉียด 4 เท่า ยังคงแนะนำ “ซื้อ” ราคาเป้า 8.20 บ.
“ฟินันเซีย” คาดกำไรปกติ APCS ไตรมาส 3/64 ฟื้นตัว พร้อมปรับประมาณการกำไรปี 64 โตเฉียด 4 เท่า รับธุรกิจ EPC-Auto หนุน แนะเป้า 8.20 บ.
29 ก.ย. 2564

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (29 ก.ย.2564) บริษัท เอเซีย พรีซิชั่น จำกัด (มหาชน) หรือ APCS  โดยคาดการณ์กำไรปกติของ APCS ในไตรมาส 3 ปี 2564 ฟื้นตัวแรงเป็น 78.7 ล้านบาท เพิ่มขึ้น 35.2% จากไตรมาสก่อน และปรับตัวเพิ่มขึ้น 64% จากงวดเดียวกันของปีก่อน จากธุรกิจ Auto ที่มีความต้องการสูงในตลาดต่างประเทศ ในช่วงที่ผ่านมาผู้ประกอบการที่การผลิตไม่ได้มาตรฐานหรือมีปัญหาสภาพคล่องต่างล้มหายตายจากไปบ้าง ทำให้คำสั่งซื้อกระจายไปในผู้ประกอบการที่เหลือซึ่ง APCS เป็นหนึ่งในนั้น โดยคาดการณ์รายได้ของธุรกิจ Auto เพิ่มขึ้น 42.0% จากไตรมาสก่อน และปรับตัวเพิ่มขึ้น93.4% จากงวดเดียวกันของปีก่อน เป็น 294.0 ล้านบาท
สำหรับธุรกิจ EPC ในช่วงครึ่งปีแรกของปี 2564 มีรายได้เฉลี่ย 250 ล้านบาทต่อไตรมาส โดยคาดว่าจะได้รับรายได้เพิ่มแบบก้าวกระโดดตามฤดูกาลที่เป็น High season ในครึ่งปีหลัง เป็น 500 ล้านบาท เพิ่มขึ้น 81.2% จากไตรมาสก่อน และปรับตัวลดลง2.5% จากงวดเดียวกันของปีก่อน โดยมี Backlog อยู่ 6.0 พันล้านบาท (รวมงาน O&amp;M) และยังเข้าร่วมประมูลงานอีกกว่า 1.0 หมื่นล้านบาททางด้านผู้บริหารมั่นใจว่าจะได้รับงานราว 1 ใน 3 เพราะหลายงานเป็นงานที่ได้ร่วมพัฒนาและออกแบบกับลูกค้ามาตั้งแต่ต้น
โดยได้คาดการณ์อัตรากำไรขั้นต้นในไตรมาส 3 ปี 2564 อย่าง Conservative ที่ 17.4% ลดลงจาก 20.6% ใน ในไตรมาส 2 ปี 2564  แต่มีโอกาสดีกว่าคาดว่าเนื่องจากสัดส่วนสินค้าที่มีมาร์จิ้นสูงเช่น ยอดผลิตชิ้นส่วน Big Bike และชิ้นส่วนเครื่องมือทางการแพทย์ Medical supplies มีแนวโน้มเพิ่มสูงขึ้น จากที่คาดการณ์ดังกล่าวทำให้กำไรปกติงวด 9 เดือนแรกของปี 2563 อยู่ที่ 217.2 ล้านบาท พลิกจากขาดทุน 35.6 ล้านบาทในงวด 9 เดือนแรกของปี 2564  และคิดเป็น 94% ของประมาณการกำไรทั้งปีเดิมที่คาด
ดังนั้นจึงปรับประมาณการกำไรปี 2564 ขึ้น 15.6% เป็น 269.10 ล้านบาท ปรับตัวเพิ่มขึ้น 397.6% จากงวดเดียวกันของปีก่อน โดยมีการฟื้นตัวแบบก้าวกระโดดจากปี 2563 ที่ถูกกระทบอย่างหนักจากการ Lockdown ครั้งแรก และคงประมาณการกำไรปี 2565 อยู่ที่ 309.80 ล้านบาท เพิ่มขึ้น 15.1% จากงวดเดียวกันของปีก่อน และกำไรปี 2566 อยู่ที่ 346.00 ล้านบาท เพิ่มขึ้น 11.7% จากงวดเดียวกันของปีก่อน
ทั้งนี้เนื่องจากการเติบโตของกำไรในปี 2565 มาจากการฟื้นตัวของธุรกิจ EPC ที่ถูกกระทบจากการ Lockdown ทั้งในไทยและเวียดนามในปี 2564 ขณะที่รายได้ของ Auto คาดว่าโตต่อเนื่อง เพิ่มขึ้น 9.0% จากงวดเดียวกันของปีก่อน อัตราการเติบโตไม่สูงเท่ากับ EPC เพราะฐานสูงในปี 2564 แต่อัตรากำไรขั้นต้นของธุรกิจ Auto มีแนวโน้มเพิ่มขึ้นจาก Product mix ที่มีสัดส่วนของชิ้นส่วน Big Bike และ Medical products ที่มีมาร์จิ้นสูงเพิ่มขึ้น
สำหรับการเติบโตในระยะยาวจะมาจาก 1) รับงานบริหารและซ่อมบำรุง (O&amp;M) ในโครงการโรงไฟฟ้าที่บริษัทก่อสร้างให้แก่ลูกค้า เพิ่ม Recurring income ลดความผันผวนของรายได้จาก EPC 2) มีแผนนำบริษัทลูก A2 Technology ซึ่งเป็นเรือธงในกลุ่ม EPC เข้าตลาดหลักทรัพย์ฯ ราว ในไตรมาส 3 ปี 2564 และในไตรมาส 4 ปี 2565  3) มองหา New S-Curve ต่อยอดการเติบโต โดย APCS เป็นเสมือน Holding company เพื่อมองหาการลงทุนใหม่ๆ
ทั้งนี้ยังคงแนะนำซื้อราคาเป้าหมายปี 2564 ที่ 8.20 บาท โดยปรับ PE ลงเป็น 20 เท่าจากเดิม 23 เท่า เนื่องจากการเติบโตแบบก้าวกระโดดจากฐานต่ำกำลังจะผ่านไปและเข้าสู่การเติบโตแบบปกติที่ยังแข็งแกร่ง